**Rainwater Harvest Greek**

**ΤΟ ΔΩΡΟ ΤΗΣ ΒΡΟΧΗΣ: Παιδαγωγικό Υλικό για την Εκπαίδευση για την Αειφόρο Ανάπτυξη**, Γραμματεία MEdIES

***THE GIFT OF RAIN: Educational material for ESD,*** *MEdIES Secretariat*   
  
Η πρώτη έκδοση του υλικού παρήχθη από την Γραμματεία του MEdIES την άνοιξη του 2009 και το 2013 ακολούθησε η δεύτερη έκδοσή, και οι δύο εκδόσεις ενταγμένες στο "Πρόγραμμα Συλλογή Όμβριων Υδάτων σε ελληνικά νησιά" που υλοποιείται από το 2009 στο πλαίσιο του περιβαλλοντικού προγράμματος "Αποστολή Νερό".

Το υλικό αποσκοπεί στην ευαισθητοποίηση και την παρότρυνση των μαθητών της Α/θμιας και Β/θμιας να γνωρίσουν τις παραδοσιακές και νέες τεχνικές και πρακτικές συλλογής βρόχινου νερού. Διαμορφώθηκε στο πλαίσιο της Δεκαετίας του ΟΗΕ για την Εκπαίδευση για την Αειφόρο Ανάπτυξη (ΕΑΑ) (2005 – 2014) και της Στρατηγικής της UNECE για την ΕΑΑ, και ακολουθεί τις αρχές και τις κατευθύνσεις τους ως προς τη στοχοθεσία και τις παιδαγωγικές προσεγγίσεις.

Το ΔΩΡΟ ΤΗΣ ΒΡΟΧΗΣ απευθύνεται σε μαθητές των τελευταίων τάξεων του Δημοτικού σχολείου (Δ΄, Ε΄και ΣΤ΄) και του Γυμνασίου (Α΄και Β΄). Στηρίζεται σε μαθητοκεντρικές και βιωματικές προσεγγίσεις εμπλέκοντας τους μαθητές σε δραστηριότητες κατά τις οποίες ανακαλύπτουν, διερωτώνται, προβληματίζονται, ενημερώνονται μαζί και μέσα από την αλληλεπίδρασή τους στην εργασία σε ομάδες. Οι εκπαιδευτικές τεχνικές που προτείνονται στις δραστηριότητες είναι: η συζήτηση, τα μοντέλα, η δημοσκόπηση, η μελέτη στο πεδίο, τα παιχνίδια ρόλων και οι δραματοποιήσεις μέσα από τις οποίες προωθούνται θέματα σχετικά με τη στάση του υπεύθυνου πολίτη, τη πολιτισμική παράδοση και τις σύγχρονες ανάγκες και κατανάλωση, τη σύνδεση του σχολείου και της τοπικής κοινωνίας - όλα σχετικά με το νερό.

Οι εκπαιδευτικοί αναμένεται να αξιοποιήσουν το ΔΩΡΟ ΤΗΣ ΒΡΟΧΗΣ χρησιμοποιώντας το ως σύνολο ή τμήματά του σε σχετικά μαθήματα, στην ευέλικτη ζώνη, σε προγράμματα ΠΕ.

Το περιεχόμενο του υλικού αναπτύχθηκε διαθεματικά εμπλέκοντας τα συναφή επιστημονικά πεδία, όπως: Οικολογία, Γεωγραφία, Μετεωρολογία, Ιστορία, Γλώσσα και Λογοτεχνία, Λαογραφία, Οικιακή Οικονομία. Περιλαμβάνει 10 θεματικές ενότητες που απευθύνονται στους μαθητές και μπορούν να χρησιμοποιηθούν από τους ίδιους με την κατάλληλη υποστήριξη και διαμεσολάβηση του εκπαιδευτικού. Κάθε θεματική αναπτύσσεται σε ένα τετράπτυχο (2 σελ. Α4 ή 1 σελ. Α3) που περιλαμβάνει και το Φύλλο Εργασίας, και που ο εκπαιδευτικός μπορεί να τυπώσει και να αναπαράξει για να τους μαθητές του.

Το υλικό έχει εγκριθεί από τη Δ/νση ΣΕΠΕΔ του Υπουργείου Παιδείας, Δια Βίου Μάθησης και Θρησκευμάτων σύμφωνα με την [30309/Γ7, της 16-10-2010](http://www.medies.net/_uploaded_files/rain_water_harvest/eggrisi_dwro_vroxhspdf.pdf) απόφαση.